《上雪山》
清代·史善长

轮台束装日，先愁上雪山。闻山积冰雪，上比登天难。

但意到日已春尽，未必冰雪不消残。人言或太过，山灵岂终顽。

今来一千六百里，崎岖先入松门关。是日微霰天昼晦，尖风刺面痛若刓。

关弁劝速行，迟恐雪封山。前进后却皆迷漫，行李车薄笨，我车轻且坚。

辕驹既壮健，骖服亦调娴。仆夫贾勇遂施鞭，二台山店饼熟茶已煎，少息养令筋力完。

从此上绝壁，仰面气生孱。不复有径路，唯见巑岏高下坚冰相结连。

厚不知几丈尺，积不知几岁年。左顾崖深黑无底，右盼雪拥白浮天。

中间冰滑不容趾，进寸退尺如牵逆水船。赖有松栏曲折傍崖护，不然跌死从马日百千。

到此性命拼弃捐，啸侪呼侣众力攒。巨鞭鞭马马人立，鲜血一道成朱殷。

马籍人力脊破蹄穿不暇顾，人助马力腰弯背屈不敢不息肩。

争鼓喉咙齐喝号，人足马足相盘旋。更愁来车当顶压，串铃摇荡先令宽处避侧边。

一盘复一盘，盘盘上云端。红墙一角望见喜生颜。

譬若禹门到顶差一跃，跃上悠然入巨川。又若两阵相持生死决，出死入生高唱凯歌还。

惊喜翻垂泪，坚忍尚握拳。不是亲历那知难若此，却笑孙绰天台空赋未必全。

作者简介：江苏吴江人，字仲文，亦作诵芬，一字赤崖。诸生。尝为名公幕宾，从毕沅最久。游踪及陕甘、山东、江西、两湖。曾经历湖广苗民起义。诗铿锵激楚，舒卷自如。又工词及骈文，善刻印及隶书。晚贫，佣书自给。有《秋树读书楼遗集》、《翡翠巢词》、《一谦四益阁文钞》。